Document ID: /roh_data/filtered/fineweb-2-filterrobots_roh.jsonl.gz/18055

Cun "Uninhabitable Objects" vegn examinà en il museum d'art dal Grischun ina tematica ch'è d'ina relevanza sociala generala. Ina chasa – e saja quella anc uschè rudimentara – ha ina impurtanza existenziala per l'uman. I sa tracta en questa exposiziun d'ina discussiun subjectiva ed imaginativa cun imaginaziuns da spazi e d'abitar: "Cura è insatge abitabel?", "Tgi abitescha là?" u "Pudess jau viver là?".
Las lavurs elegidas renvieschan tuttas en l'ina u l'autra moda a la realitad. Igl èn maletgs u models da chasas ch'èn u ch'eran bain realisads realisticamain che n'èn dentant facticamain betg passabels u abitabels per las aspectaturas ed ils aspectaturs e provocan perquai lur imaginaziun. Gist perquai che las chasas èn in champ central e dal mintgadi da nossa vita, chaschunan las realisaziuns artisticas betg cleras tant irritaziun sco er fascinaziun. Per exempel ha Rachel Whiteread laschà cuvrir ina chasa victoriana cumplettamain cun betun e demolir la cuverta, uschia ch'il spazi d'abitar anteriur ans scuntra sco monument mit da l'absenza. Cuntrari a quai sveglia il pèr artistic Gabriela Gerber e Lukas Bardill a vita il vitg d'attrappas militar Answiesen, cun stgaffir cun tun e cun glisch l'illusiun che las chasas sajan abitadas. Bianca Brunner construescha en sia retscha da fotografias Uninhabitable Objects ovras da protecziun provisoricas e las fotografescha en ina moda che na lascha curiusamain betg determinar tant lur funcziun sco er lur relaziuns da grondezza. Benjamin Appel construescha in object or da mobiglias veglias che tschiffa il spazi, ch'è da grondezza natirala ma ermetic e che dat l'impressiun dad esser a medem temp famigliar e refusant. Not Vital da l'autra vart ha realisà per propi numerusas da sias "sculpturas abitablas" en il Niger, en l'Engiadina ed en Patagonia. Tuttina ha lieu il viver en ils objects per motivs politics, climatics u geografics er en quests cas savens mo en l'imaginaziun.
Tar questa exposiziun na stat betg la chasa sco simbol da status en il center, mabain sia impurtanza fundamentala per l'uman. "Il senn da la chamona" è medemamain d'exequir ina funcziun da protecziun fisica sco er la pussaivladad da porscher "da siemiar en pasch" (Gaston Bachelard). Baud stgaffeschan ils uffants cun meds e materials simpels chasas per sa zuppar dal mund e per avair in lieu per sasezs. Gist en noss temp ed en nossa societad bainstanta, en la quala las bleras persunas han in domicil fix en ina chasa stabila vegn la chamona puspè impurtanta sco lieu da retratga e da reflexiun. Il plaschair da construir che nus avain en nossa uffanza cuntinuescha er en ils concepts artistics che s'occupan tuts cun il passar ed il passentar mental dal spazi.
Mussads vegnan objects, installaziuns, fotografias e videos da Benjamin Appel, Bianca Brunner, Gabriela Gerber/Lukas Bardill, Catrin Lüthi K, Christof Rösch, Thomas Schütte, Gaudenz Signorell, Not Vital e Rachel Whiteread.
Quest siemi d'independenza e da segirezza, represchentà oriundamain en la simpladad provisorica d'ina chamona, furma la basa per ina purschida speziala per uffants. En stretga collavuraziun sviluppa la curatura Katharina Ammann e l'intermediatura d'art Alexa Giger in plazzal d'uffants en l'iert da la Villa Planta istorica. La stad vegn construì là – sut surveglianza professiunala – cun artistas ed arists sco er cun mastergnantas e mastergnants ina villa d'uffants, en la quala las fantasias da spazi e d'abitar pon vegnir empruvadas plain plaschair.
Empè d'in catalog d'exposiziun classic cumpara ina publicaziun, tar la quala l'idea d'intermediaziun furma il mussavia. Ella cuntegna ultra da las infurmaziuns davart las artistas ed ils artists er propostas ed instrucziuns davart las realisaziuns praticas en il sectur da construir e d'abitar.
Vernissascha: venderdi, ils 31 da matg, a las 18.00
Bainvegni: Barbara Gabrielli, manadra da l'uffizi da cultura
Introducziun: dr. Katharina Ammann, conservatura dal museum d'art dal Grischun
Publicaziun
Uninhabitable Objects – Behausungen zwischen Imagination und Realität, edì da Katharina Ammann e da Alexa Giger, cun contribuziuns da Katharina Ammann, da Alexa Giger, da Anna Joss e da Nicole Seeberger, Museum d'art dal Grischun a Cuira